有酒十章 五
作者：元稹
朝代：唐

paragraphs: 有酒有酒香滿尊，君寧不飲開君顏。
豈不知君飲此心恨，君今獨醒誰與言。
君寧不見颶風翻海火燎原，巨鼇唐突高燄延。
精衛銜蘆塞海溢，枯魚噴沫救池燔。
筋疲力竭波更大，鰭燋甲裂身已乾。
有翼勸爾升九天，有鱗勸爾登龍門。
九天下視日月轉，龍門上激雷雨奔。
螗蜋雖怒誰爾懼，鶡旦雖啼誰爾憐。
摶空意遠風來壯，我可奈何兮一杯又進消我煩。